**Az *Érdes vérem / Aspru sângele meu* című**

**kétnyelvű könyvbemutató magyar és román vendégei**

**George Vidican** költő első versei Alexandru Andrițoiu költő által szerkesztett, *Mlădițe bihorene (Bihari hajtások)* című diákantológiában jelentek meg, a *Familia* folyóiratban pedig 1972-ben debütált. A hazai irodalmi és kulturális folyóiratok legtöbbjének visszatérő szerzője és interjúalanya.

Díjazott kötetei: *Utopia nisipului* *(A homok utópiája) –* Familia Kiadó, Nagyvárad, 2002 – Máramarosszigeti Nemzetközi Költészeti Fesztivál díja; *Tratatul de liniște (Csöndegyezmény)* – Brumar Kiadó, Temesvár, 2011 – Nagyvárad Megyei Irodalmi Nívódíj; Aspru sângele meu (Érdes vérem) – Brumar Kiadó, Temesvár, 2012 – Brăila megye *Balcanica* kulturális díj, 2014; *3D* – CFR Edizioni, Olaszország, 2015 – *Don Luigi di Liegro* Nemzetközi Költészeti Fesztivál Fődíja, 2016. További díjai és elismerései: a román Kulturális, Vallási és Örökségvédelmi Minisztérium Irodalmi Nívódíja, 2010; a *Convorbiri literare* irodalmi fo lyóirat Költészeti Nívódíja, 2014.

**Mandics György** költő, műfordító, újságíró és esszéista, számos kötet szerzője – 1977-ben elnyerte a Román Írószövetség próza-díját. Magyarországon számos díjjal és kitüntetéssel ismerték el munkásságát, többek közt 1996-ban és 1998-ban elnyerte az Év Könyve jutalmat.

**Brînduşa Armanca** újságíró, egyetemi tanár, olyan neves szerkesztőségekben dolgozott, mint a *Szabad Európa Rádió, Revista 22, Expres, Timișoara* vagy *Ziua,* amelynek főszerkesztője is volt, továbbá hat évig vezette a regionális Temesvári Televíziót. 2005-ben a Román Akadémia Kulturális Érdemrenddel, 2012-ben a magyarországi EMMI Kulturális Diplomácia-díjjal ismerte el munkásságát. A Román Írószövetség tagja.